ประกาศการไฟฟ้าฝ่ายผลิตแห่งประเทศไทย

เรื่อง การออกพันธบัตรการไฟฟ้าฝ่ายผลิตแห่งประเทศไทย

ประเภทออมทรัพย์

พ.ศ. ๒๕๔๓ ครั้งที่ ๑

อาศัยอำนาจตามความในมาตรา ๙ (๗) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ และมาตรา ๔๓ (๕) แห่งพระราชบัญญัติการไฟฟ้าฝ่ายผลิตแห่งประเทศไทย พ.ศ. ๒๕๑๑ แก้ไขเพิ่มเติมโดยพระราชบัญญัติการไฟฟ้าฝ่ายผลิตแห่งประเทศไทย (ฉบับที่ ๕) พ.ศ. ๒๕๓๕ ผู้ว่าการการไฟฟ้าฝ่ายผลิตแห่งประเทศไทย จึงขอประกาศให้ทราบว่า

ข้อ ๑  การไฟฟ้าฝ่ายผลิตแห่งประเทศไทยจะทำการกู้เงินเพื่อการลงทุนโดยวิธีการออกพันธบัตร

ข้อ ๒  พันธบัตรนี้มีชื่อเรียกว่า “พันธบัตรการไฟฟ้าฝ่ายผลิตแห่งประเทศไทย ประเภทออมทรัพย์ พ.ศ. ๒๕๔๓ ครั้งที่ ๑”

ข้อ ๓  พันธบัตรนี้กระทรวงการคลังเป็นผู้ค้ำประกันต้นเงินและดอกเบี้ย

ข้อ ๔  พันธบัตรนี้เป็นพันธบัตรชนิดระบุชื่อผู้ถือ

ข้อ ๕  พันธบัตรนี้มีมูลค่าที่ออกรวม ๖,๐๐๐ ล้านบาท (หกพันล้านบาทถ้วน) แบ่งออกเป็นจำนวน ๖,๐๐๐,๐๐๐ หน่วย (หกล้านหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖  พันธบัตรนี้มีกำหนดไถ่ถอนพันธบัตรเมื่อครบ ๔ ปี นับแต่วันเริ่มออกพันธบัตรและการไฟฟ้าฝ่ายผลิตแห่งประเทศไทย จะชำระต้นเงินกู้ตามพันธบัตรนี้ ทั้งหมดหรือบางส่วนก่อนกำหนดก็ได้ โดยจะประกาศในราชกิจจานุเบกษาล่วงหน้าเป็นเวลาไม่น้อยกว่าสามสิบวัน

ข้อ ๗  พันธบัตรนี้เริ่มออกจำหน่ายในวันที่ ๘ พฤษภาคม ๒๕๔๓ ถึงวันที่ ๑๙ พฤษภาคม ๒๕๔๓

ข้อ ๘  กำหนดวันไถ่ถอนพันธบัตร คือ วันที่ ๘ พฤษภาคม ๒๕๔๗ หากวันดังกล่าวตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคารก็ให้เลื่อนวันไถ่ถอนพันธบัตรเป็นวันเปิดทำการถัดไป

ข้อ ๙  พันธบัตรนี้มีดอกเบี้ยในอัตราร้อยละ ๕.๓๒๕ ต่อปี คำนวณจากมูลค่าของพันธบัตร โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตรหนึ่งวัน การคำนวณดอกเบี้ยใช้หลักเกณฑ์หนึ่งปี มี ๓๖๕ วัน และนับวันตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

ข้อ ๑๐  การไฟฟ้าฝ่ายผลิตแห่งประเทศไทย จะชำระดอกเบี้ยให้แก่ ผู้ถือกรรมสิทธิ์ในพันธบัตรตามกำหนดเวลาดังนี้

๑๐.๑ ดอกเบี้ยงวดแรกชำระในวันที่ ๘ พฤศจิกายน ๒๕๔๓ คำนวณตั้งแต่วันที่จำหน่ายพันธบัตรจนถึงวันก่อนชำระดอกเบี้ยงวดแรกหนึ่งวัน

๑๐.๒ ดอกเบี้ยงวดต่อไปชำระทุก ๆ ๖ เดือน โดยจะจ่ายในวันที่ ๘ พฤษภาคม และวันที่ ๘ พฤศจิกายน ของทุกปีตลอดอายุของพันธบัตร

๑๐.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร

๑๐.๔ ถ้าวันครบกำหนดชำระดอกเบี้ยดังที่ระบุใน ๑๐.๑ ๑๐.๒ และ ๑๐.๓ ตรงกับวันหยุดทำการของการไฟฟ้าฝ่ายผลิตแห่งประเทศไทย หรือวันหยุดทำการของธนาคาร ก็ให้เลื่อนไปชำระในวันเปิดทำการถัดไป

ข้อ ๑๑  ผู้ถือกรรมสิทธิ์ที่ต้องการโอนกรรมสิทธิ์พันธบัตรก่อนกำหนดให้กระทำได้หลังจากถือครองไม่ต่ำกว่าหกเดือน นับจากวันที่ที่ลงในพันธบัตร

ข้อ ๑๒  การโอนกรรมสิทธิ์ หรือการจำนำพันธบัตรนี้ ให้ทำโดยวิธีจดทะเบียนที่ธนาคารแห่งประเทศไทย ซึ่งได้รับแต่งตั้งเป็นนายทะเบียนและตัวแทนการจ่ายเงินตามพันธบัตรนี้ การโอนกรรมสิทธิ์หรือการจำนำพันธบัตรจะต้องกระทำตามข้อกำหนด และหลักปฏิบัติของนายทะเบียน

ข้อ ๑๓  กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๔  พันธบัตรนี้มิให้ถือว่าฉบับใดสมบูรณ์ เว้นแต่พนักงานธนาคารแห่งประเทศไทย ซึ่งผู้ว่าการการไฟฟ้าฝ่ายผลิตแห่งประเทศไทยแต่งตั้งขึ้นโดยประกาศในราชกิจจานุเบกษา ได้ลงลายมือชื่อกำกับในพันธบัตรฉบับนั้นแล้ว

ข้อ ๑๕  พันธบัตรนี้ใช้เป็นหลักทรัพย์ค้ำประกันในการประมูลงานกับการไฟฟ้าฝ่ายผลิตแห่งประเทศไทยได้

ข้อ ๑๖  พันธบัตรนี้จำหน่ายให้แก่บุคคลธรรมดา หรือนิติบุคคล อันมีวัตถุประสงค์เพื่อการสาธารณกุศล หรือเพื่อการศึกษาที่เป็นสถาบันการศึกษาของรัฐและสหกรณ์ทุกประเภท

ข้อ ๑๗  การชำระต้นเงินกู้ตามพันธบัตรนี้ จะกระทำได้ต่อเมื่อได้รับคืนพันธบัตร

ข้อ ๑๘  การไฟฟ้าฝ่ายผลิตแห่งประเทศไทยมอบหมายให้ ธนาคารแห่งประเทศไทยเป็นผู้จัดจำหน่าย นายทะเบียนและตัวแทนการจ่ายเงินพันธบัตรนี้ตลอดจนมีอำนาจจัดการอื่น ๆ ที่จำเป็นในการนี้

ข้อ ๑๙  ประกาศนี้ให้ใช้บังคับตั้งแต่วันที่ ๘ พฤษภาคม ๒๕๔๓ เป็นต้นไป

ประกาศ ณ วันที่ ๒๐ เมษายน พ.ศ. ๒๕๔๓

วีระวัฒน์  ชลายน

ผู้ว่าการการไฟฟ้าฝ่ายผลิตแห่งประเทศไทย